# **DĖL ROKIŠKIO RAJONO SAVIVALDYBĖS BENDRUOMENĖS SVEIKATOS TARYBOS NUOSTATŲ PATVIRTINIMO**

2021 m. lapkričio 26 d. Nr. TS-

Rokiškis

Vadovaudamasis Lietuvos Respublikos vietos savivaldos įstatymo 16 straipsnio 2 dalies 6 punktu, 18 straipsnio 1 dalimi, Lietuvos Respublikos sveikatos sistemos įstatymo 63 straipsnio 6 punktu, 69 straipsnio 1 dalimi, Rokiškio rajono savivaldybės taryba n u s p r e n d ž i a:

1. Patvirtinti Rokiškio rajono savivaldybės bendruomenės sveikatos tarybos nuostatus

(pridedama).

1. Pripažinti netekusiu galios Rokiškio rajono savivaldybės tarybos 2015 m. vasario 27 d.

sprendimą Nr. TS-44 „Dėl Rokiškio rajono savivaldybės bendruomenės sveikatos tarybos sudarymo ir nuostatų patvirtinimo“ 2 punktą.

3. Skelbti šį sprendimą Teisės aktų registre ir savivaldybės interneto svetainėje [www.rokiskis.lt](http://www.rokiskis.lt).

Savivaldybės meras Ramūnas Godeliauskas

Dalia Zibolienė

PATVIRTINTA Rokiškio rajono savivaldybės tarybos

2021 m. lapkričio 26 d. sprendimu Nr. TS-

**ROKIŠKIO RAJONO SAVIVALDYBĖS BENDRUOMENĖS SVEIKATOS TARYBOS NUOSTATAI**

1. **SKYRIUS**

**BENDROSIOS NUOSTATOS**

1. Rokiškio rajono savivaldybės bendruomenės sveikatos tarybos (toliau – Tarybos) nuostatai reglamentuoja Tarybos sudėtį, funkcijas, teises, darbo organizavimo tvarką. Tai yra savarankiška sveikatinimo veiklos koordinavimo institucija prie savivaldybės tarybos.

2. Taryba savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos sveikatos sistemos įstatymu, Lietuvos Respublikos visuomenės sveikatos priežiūros įstatymu, savivaldybės tarybos priimtais sprendimais, kitais teisės aktais ir šiais nuostatais.

3. Savivaldybės bendruomenės Tarybos veiklos programa yra finansuojama iš savivaldybės biudžeto.

4. Tarybos veiklą techniškai aptarnauja savivaldybės administracija.

**II. SKYRIUS**

**TARYBOS UŽDAVINYS IR FUNKCIJOS**

5. Pagrindinis Tarybos uždavinys yra patarti merui ir savivaldybės tarybai, kaip rengti ir įgyvendinti savivaldybės teritorijoje sveikatos ugdymo, alkoholio, tabako ir narkotikų kontrolės, visuomenės sveikatos saugos ir sveikatos stiprinimo, ligų profilaktikos priemones, nustatyti savivaldybės visuomenės sveikatos rėmimo specialiosios programos lėšų naudojimo prioritetus bei atlikti kitas funkcijas, priskirtas pagal Tarybos veiklą reglamentuojančius įstatymus bei Tarybos nuostatus.

6. Vykdydama pagrindinį uždavinį Taryba atlieka šias funkcijas:

6.1. gauna informaciją iš savivaldybių ir valstybės institucijų, įstaigų, nevyriausybinių ir tarptautinių organizacijų, reikalingą nuostatuose numatytoms funkcijoms vykdyti, ją analizuoja;

6.2. bendradarbiauja su savivaldybės ir valstybės institucijomis bei įstaigomis, nevyriausybinėmis organizacijomis;

6.3. vertina, kaip vykdomos sveikatos ugdymo, alkoholio, tabako ir narkotikų kontrolės, visuomenės sveikatos saugos ir sveikatos stiprinimo, ligų profilaktikos priemonės savivaldybės įstaigose ir organizacijose;

6.4. nustato savivaldybės visuomenės sveikatos rėmimo specialiosios programos lėšų panaudojimo prioritetus;

6.5. teikia informaciją ir pasiūlymus sveikatinimo klausimais savivaldybės ir valstybės institucijoms, įstaigoms, visuomenės informavimo priemonėms, nevyriausybinėms organizacijoms;

6.6. rengia Tarybos veiklos programą, veiklos ataskaitą ir teikia savivaldybės tarybai.

**III. SKYRIUS**

**TARYBOS TEISĖS**

7. Taryba turi teisę:

7.1. jos kompetencijai skirtais klausimais gauti iš savivaldybės valdymo institucijų, savivaldybės teritorijoje esančių įmonių, įstaigų, organizacijų informaciją, reikalingą veiklą reglamentuojančių įstatymų ir savivaldybės patvirtintų nuostatų numatytoms funkcijoms vykdyti;

7.2. dalyvauti savivaldybės ir šalies renginiuose, skirtuose visuomenės sveikatos priežiūrai;

7.3. pagal kompetenciją teikti siūlymus savivaldybės tarybai, savivaldos vykdomoms institucijoms.

**IV. SKYRIUS**

**TARYBOS SUDĖTIS IR DARBO ORGANIZAVIMAS**

8. Savivaldybės taryba sudaro bendruomenės sveikatos Tarybą, skiria jos pirmininką ir tvirtina šios Tarybos nuostatus.

9. Taryba sudaroma savivaldybės tarybos sprendimu 4 metams.

10. Tarybą sudaro 6 nariai: 1/3 savivaldybės paskirtų asmenų, 1/3 savivaldybės įmonių, įstaigų, organizacijų atstovų, 1/3 visuomeninių organizacijų, ginančių visuomenės sveikatos interesus, atstovus.

11. Tarybai vadovauja savivaldybės tarybos paskirtas pirmininkas, jo pavaduotoją renka Tarybos nariai.

12. Siektina, kad Tarybos pirmininkas ir jo pavaduotojas turėtų administracinio darbo patirtį.

13. Tarybos darbui vadovauja pirmininkas, jo nesant – pavaduotojas.

14. Jei Tarybos narys negali eiti Tarybos nario pareigų (atsistatydina, atšaukiamas, suserga, miršta, kt.) jis pakeičiamas iki kadencijos pabaigos jį delegavusios institucijos kitu asmeniu. Jei delegavusi institucija atsisako teikti atstovą, tuomet siūloma kitoms organizacijoms teikti kandidatūrą. Nauji nariai negali suardyti 10 punkte numatytos proporcijos.

15. Tarybos nariai gali dalyvauti Tarybos darbe tik pasirašę nešališkumo deklaraciją (1 priedas), kurioje pasižada objektyviai, dalykiškai, be išankstinio nusistatymo, vadovaudamiesi lygiateisiškumo principu atlikti savo pareigas, vengti viešųjų ir privačių interesų konflikto ir, esant jo grėsmei, nedelsiant informuoti apie tai Tarybos pirmininką ir narius, ir nusišalinti nuo pareigų atlikimo, bei konfidencialumo pasižadėjimą (2 priedas), kuriame pasižada atliekant pareigas Tarybos gautą konfidencialią informaciją naudoti tik pareigų Taryboje atlikimo tikslais ir jos neskleisti, išskyrus Lietuvos Respublikos įstatymuose nustatytus atvejus. Savivaldybės administracijos paskirtas Tarybos veiklos sekretorius pasirašo šiame punkte nurodytą konfidencialumo pasižadėjimą, nors ir nėra Tarybos narys.

16. Taryba gali pasitvirtinti darbo reglamentą, kuriame nustatoma išsamesnė Tarybos veiklos darbo organizavimo tvarka.

17. Tarybos pirmininkas:

17.1. organizuoja jos darbą, jai vadovauja, veikia Tarybos vardu, atsako ir atsiskaito už jos veiklą;

17.2. kasmet rengia metinį Tarybos veiklos planą, kurį tvirtina savivaldybės taryba;

17.3. organizuoja plano vykdymo vertinimą ne rečiau, kaip vieną kartą per pusmetį.

17.4. jei reglamentas rengiamas, jį tvirtina pirmininkas;

17.5. pasirašo Tarybos vardu siunčiamus dokumentus, posėdžių protokolus, nutarimus, bendradarbiavimo sutartis ir kitus dokumentus;

17.6. organizuoja Tarybos nutarimų įgyvendinimo kontrolę.

17.7. šaukia Tarybos posėdžius, tvirtina posėdžių darbotvarkę, pirmininkauja posėdžiuose,

17.8. skelbia balsavimą ir jo rezultatus;

17.9. sprendžia Tarybos narių nusišalinimo klausimą;

17.10. informuoja savivaldybės tarybą apie savivaldybėje vykdomą prevencinę veiklą: ugdymo, alkoholio, tabako ir narkotikų kontrolės, visuomenės sveikatos saugos ir sveikatos stiprinimo, ligų profilaktikos priemones.

18. Tarybos pagrindinė veiklos forma yra posėdžiai.

19. Posėdžiai yra vieši, protokoluojami, įforminami ir saugomi teisės aktų nustatyta tvarka: protokolą pasirašo Tarybos pirmininkas ir sekretorius; nepritariantis Tarybos sprendimui narys gali pareikšti savo kitokią nuomonę, apie tai atliekamas įrašas protokole; atskirą nuomonę galima pateikti raštu per 1 dieną nuo posėdžio ir pridėti prie protokolo; posėdžio rezultatai skelbiami savivaldybės tinklalapyje.

20. Apie posėdžius Tarybos nariams pranešama elektroninėmis priemonėmis ne vėliau kaip prieš 3 darbo dienas iki posėdžio dienos. Neeilinis posėdis gali būti šaukiamas, jei to prašo ne mažiau, kaip pusė Tarybos narių.

21. Posėdžio sprendimas laikomas teisėtu, jeigu posėdyje dalyvauja ne mažiau kaip du trečdaliai Tarybos narių.

22. Visi Tarybos sprendimai priimami atviru balsavimu, paprasta balsų dauguma. Balsams pasiskirsčius po lygiai, lemia Tarybos pirmininko balsas.

23. Tarybos narys neturi balso teisės ir neįskaitomas į posėdžio kvorumą, jeigu turi privatų interesą svarstomu klausimu, jis nusišalina nuo balsavimo.

24. Tarybos narys, negalintis atvykti į posėdį, praneša apie tai Tarybos pirmininkui raštu elektroninėmis priemonėmis.

25. Tarybos narys, negalintis atvykti į posėdį, turi teisę, susipažinęs su Tarybos pirmininko pateikta medžiaga, iš anksto raštu balsuoti dėl kiekvieno posėdžio darbotvarkės klausimo. Toks balsavimas įskaitomas į posėdžio kvorumą ir balsavimo rezultatą.

26. Tarybos posėdžiuose balsavimui pateikiami tik tie klausimai, kurie iš anksto buvo pateikti Tarybos nariams posėdžio darbotvarkėje.

27. Tarybos sprendimas įsigalioja kitą dieną po jo priėmimo, jei sprendime nenumatoma kita įsigaliojimo data.

28. Jei dėl nepaprastosios padėties, ekstremaliosios situacijos ar karantino Tarybos posėdis negali vykti nariams posėdyje dalyvaujant fiziškai, posėdis gali būti organizuojamas nuotoliniu būdu.

29. Taryba atsakinga ir atskaitinga savivaldybės tarybai.

30. Tarybos veiklos praėjusių metų ataskaita pateikiama savivaldybės tarybai iki einamųjų metų balandžio 1 d. Tarybos veiklos ataskaita viešinama savivaldybės tinklalapyje.

31. Tarybos sudėties ir veiklos keitimas, atšaukimas atliekamas savivaldybės tarybos sprendimu.

**V. SKYRIUS**

**BAIGIAMOSIOS NUOSTATOS**

32. Tarybos sprendimai skundžiami Lietuvos Respublikos administracinių bylų teisenos įstatymo nustatyta tvarka.

33. Tarybos nariai savo funkcijas vykdo visuomeniniais pagrindais.

34. Tarybos nuostatai keičiami, pildomi ir pripažįstami netekusiais galios Savivaldybės tarybos sprendimu.

Rokiškio rajono savivaldybės bendruomenės

sveikatos tarybos nuostatų

1 priedas

(asmens vardas ir pavardė)

**NEŠALIŠKUMO DEKLARACIJA**

20\_\_ m.\_\_\_\_\_\_\_\_\_\_\_\_\_ d. Nr. \_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vietovės pavadinimas)

Būdamas Rokiškio rajono savivaldybės bendruomenės sveikatos tarybos pirmininku, pirmininko pavaduotoju, nariu, sekretoriumi (pabraukti)

pasižadu:

1. Objektyviai, dalykiškai, be išankstinio nusistatymo, vadovaudamasis lygiateisiškumo, nediskriminavimo, proporcingumo, abipusio pripažinimo ir skaidrumo principais, atlikti man pavestas pareigas (užduotis).

2. Nedelsdamas raštu pranešti apie galimą viešųjų ir privačių interesų konfliktą, paaiškėjus bent vienai iš šių aplinkybių:

2.1. visuomenės sveikatos rėmimo specialios programos lėšomis finansuojamuose projektuose kaip paraiškėjęs dalyvauja man artimas asmuo arba juridinis asmuo, kuriam vadovauja toks asmuo;

2.2. aš arba man artimas asmuo:

2.2.1. esu (yra) paraišką pateikiančio juridinio asmens valdymo organų narys;

2.2.2. turiu (-i) paraišką pateikiančio juridinio asmens įstatinio kapitalo dalį arba turtinį įnašą jame;

2.2.3. gaunu (-a) iš paraišką pateikiančio juridinio asmens bet kokios rūšies pajamų;

2.3. dėl bet kokių kitų aplinkybių negaliu laikytis 1 punkte nustatytų principų.

3. Man išaiškinta, kad:

3.1. man artimi asmenys yra: sutuoktinis, mano ir mano sutuoktinio tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai;

3.2. gavus pagrįstos informacijos apie tai, kad galiu būti patekęs į intereso konflikto situaciją ir nenusišalinau nuo su atitinkamu sprendimu susijusių sprendimų priėmimo, Bendruomenės sveikatos tarybos pirmininkas ar pirmininko pavaduotojas jam nesant, sustabdo mano dalyvavimą su atitinkamu projektu susijusių sprendimų priėmimo procese ar jo stebėjime ir atlieka mano su projektu susijusios veiklos patikrinimą. Pirmininkas ar pirmininko pavaduotojas, nustatęs, kad patekau į interesų konflikto situaciją, pašalina mane iš su atitinkamu projektu susijusių sprendimų priėmimo proceso ar jo stebėjimo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

(atliekamų pareigų pavadinimas) (Parašas) (Vardas pavardė)

Rokiškio rajono savivaldybės bendruomenės

sveikatos tarybos nuostatų

2 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens vardas ir pavardė)

**KONFIDENCIALUMO PASIŽADĖJIMAS**

20\_\_\_\_\_ m. \_\_\_\_\_\_\_\_\_\_\_\_\_\_\_\_\_\_ d.

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, pasižadu:

*(vardas ir pavardė)*

1.1. saugoti ir tik įstatymų ir kitų teisės aktų nustatytais tikslais ir tvarka naudoti konfidencialią informaciją, kuri man taps žinoma, vertinant projektus bei atliekant kitas Ukmergės rajono savivaldybės bendruomenės sveikatos tarybos nario funkcijas.

1.2. man patikėtus dokumentus, kuriuose yra konfidenciali informacija, saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

2. Pareiškiu, kad man išaiškinta, kad konfidencialią informaciją sudaro:

2.1. projektų duomenys ir turinys;

2.2. projektų vertinimo išvados;

2.3. projektų vertinimo rezultatų duomenys;

2.4. kita informacija, susijusi su projektų nagrinėjimu, aiškinimu, vertinimu ir palyginimu, jeigu jos atskleidimas prieštarauja teisės aktams.

3. Esu perspėtas (-a), kad, pažeidęs (-usi) šį pasižadėjimą, atsakysiu teisės aktų nustatyta tvarka ir turėsiu atlyginti savivaldybės administracijai padarytus nuostolius.

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Parašas) (Vardas ir pavardė)

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS BENDRUOMENĖS SVEIKATOS TARYBOS NUOSTATŲ PATVIRTINIMO“ AIŠKINAMASIS RAŠTAS**

2021 m. lapkričio 26 d.

Rokiškis

**Sprendimo projekto tikslai ir uždaviniai.**

Tikslas – patvirtinti naują Bendruomenės sveikatos tarybos (toliau – BST) veiklą

reglamentuojantį dokumentą – nuostatus, kurie apibrėžia Tarybos sudėtį, funkcijas, teises, darbo organizavimo tvarką.

Uždaviniai – sudaryti sąlygas sklandesnei BST veiklai, aiškiai detalizuoti tarybos

uždavinius, funkcijas, teises, formavimo principus, darbo organizavimo, veiklos viešinimo tvarką.

**Teisinio reguliavimo nuostatos.**

Lietuvos Respublikos sveikatos sistemos įstatymo 63 straipsnio 6 punktas numato, kad rajono savivaldybės taryba sudaro bendruomenės sveikatos tarybą, skiria jos pirmininką ir tvirtina šios tarybos nuostatus.

**Sprendimo projekto esmė.**

Nauji bendruomenės sveikatos tarybų veiklos nuostatai parengti į Sveikatos mokymo ir ligų prevencijos centro parengtas rekomendacijas, vykdant Lietuvos Respublikos sveikatos apsaugos ministro pavedimą. Nuostatuose išdetalizuoti tarybos uždaviniai, funkcijos, teisės, formavimo principai, darbo organizavimas, veiklos viešinimo tvarka. Naujovės: tarybos nariai pradėdami darbą turi pasirašyti nešališkumo ir konfidencialumo pažymėjimus. Numatyta, kad jei tarybos narys dėl kažkokių priežasčių negali eiti pareigų arba atsistatydina, iki kadencijos pabaigos jis pakeičiamas jį delegavusios institucijos kitu asmeniu. Jei dėl nepaprastosios padėties, ekstremaliosios situacijos, karantino ar didelio sergamumo užkrečiamosiomis ligomis Tarybos posėdis negali vykti nariams posėdyje dalyvaujant fiziškai, posėdis gali būti organizuojamas nuotoliniu būdu. Nuostatuose išdetalizuota posėdžių vedimo tvarka, posėdžių protokolai bus skelbiami savivaldybės tinklapyje, kas dar daugiau prisidės prie BST veiklos viešinimo.

**Laukiami rezultatai.**

Nauji nuostatai sudarys geresnes sąlygas sklandesnei BST veiklai.

**Finansavimo šaltiniai ir lėšų poreikis**.

BST nariai veikia savanorystės pagrindais, Tarybos veiklą techniškai aptarnauja savivaldybės administracija, todėl papildomų išlaidų nereikės.

**Suderinamumas su Lietuvos Respublikos galiojančiais teisės norminiais aktais.**

Suderinta.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Socialinės paramos ir sveikatos skyriaus vyriausioji specialistė Dalia Zibolienė